  Виталий Пронин Куазь гуртоослы 1 миллиард манет тыр ыштонъёс вайиз Гужем кӧс улэмен, шаерысьтымы уноез хозяйствоос бадӟымесь ыштонъёс адӟизы: тырмыт урожай но пудо сиён люканы ӧз быгатэ. Мар возьма соосты азьланяз? Ю тысьлэн ӟечлыкез сокем ик ушъямон ӧвӧл. Кӧс улэмен, одӥг кидысысь одӥг модос гинэ потӥз, отысь но шепез вакчи но векчи кылиз.Гурт удысъя но сиён-юонъя министерство ивортэмъя, туэ люкаськиз 510 сюрс 397 тонна ю тысь. Котькуд гектарысь 16,8 центнер басьтэмын. Со вакытэ ик туж ӟеч урожай калтыны быгатэмъёс но вань. Кылсярысь, вавожъёс гектарысьтыз шорлыдын 31 центнер люказы, можгаос - 28, гракъёс - 21,5. Нош Камбарка ёросын гектарысьтыз шорлыдын 9,3 центнер сяна ӧз поты, Якшур-Бӧдья котырын 8,7 центнер гинэ люкаськиз.Ю тысьлэн ӟечлыкез сокем ик ушъямон ӧвӧл. Кӧс улэмен, одӥг кидысысь одӥг модос гинэ потӥз, отысь но шепез вакчи но векчи кылиз. Соин ик интыен-интыен юосты воксё но пудо сиёнлы гинэ дасязы, нош куд-ог бусыосы комбайнъёссэс ик ӧз пыртэ - юнме топливо быдтод, шуизы. Таӵе югдурен сэренгес ик таяз арня вискын но Яр но Глазов палъёс бусыостӥзы котыръясько на вал, оло, маке-со люкаськоз на шуыса. Нош мукет ёросъёс ог 2 арня талэсь азьло, чупресъёсыз 3 арня талэсь азьло ю калтонэз йылпумъязы.- Етӥзгес но ужасалмы, но комбайнъёсмы туж вужесь ни - тӥяськыса кема сылӥм, - шуэ Яр ёросысь гурт удысъя управлениен кивалтӥсь Елена Наймушина. - Ужаны номырин. Мылкыд но, куасьмем бусыос шоры учкыса, сокем ик бадӟым ӧвӧл. Каль (али) но вань бусыосты ӧм утялтэ, ум но утялтэ ни. Озьы ог 1 сюрс гектар вылысь ю-нянез инкуазьлы списать карим - отын жуг-жаг сяна ӧз ӝужа. Дыраз ваньзэ кизим вал, но ми палан зоръёс ӧй вал. Нырысетӥзэ кисьтӥз 7-тӥ июне. Музъем соку куасьмемын ни вал. Соин ик ог 30 процентэз юос пудо сиён дасяны сяна ӧз яралэ. Каль складъёсы люкамын 6 сюрс тонна ю-нянь. 4 хозяйство гинэ аслыз тулыслы кидыс тырмымон дасяны быгатӥз. Мукетъёсыз муртъёс дӥне басьяськыны потоно луозы. Со сяна, «Прогресс» хозяйствомы гинэ фураж дасяны пӧрмытӥз. Музонъёсыз пудозэс комбикормен сюдозы ни. Мукет амал ӧвӧл. Нош фураж 7 сюрс тонна кулэ вал. Ваньзэ тае коньдонэн басьтоно ке, хозяйствоослы ог 70 миллион манет шедьтоно луоз. Туэ соос сотэк но ыштонъёсын ужазы ни вал. Кизьыны кутскемзы бере топливолы, кидыслы, уждунлы быдтэм коньдонзэс лыдъяно ке, ыштэм урожайзэс санэ басьтоно ке, ог 50 миллион манет тыр изъян адӟизы ни. Ярано коть, турын, силос но сенаж толлы дасяны пӧрмытӥм. Каль валтӥсь ужпум - пудо йырез утёно. Туэ йӧл кысконмес 230 тонналы йылтӥм ни вал,  но июль-август ӵоже 130-зэ выльысь ыштӥм. Но мылкыдмес ум уськытӥське. Ужалом! Тае гинэ ӧм чидалэ ни.Пӧсь улэмен, шаерамы одӥг аръем но трос аръем турынъёс но быризы. Куд-ог интыын киземез воксё ӧз поты. Кылсярысь, Эгра ёросын 50 процентэз турынзы куасьмиз. Вань бырем бусыосты одӥг аръем турынъёсын выльысь кизьытэк уз луы. Но та нимысьтыз коньдон кисьтон луоз. Гурт удысъя но сиён-юонъя министр Александр Прохоров верамъя, югдур чылкак чидантэм ӧвӧл, кидыс тырмыт дасяны быгатӥм бере.- Сюлэм чигиське, етӥн будэтӥсь хозяйствоос шоры учкыса, - лулӟе Эгра ёросысь гурт удысъя управлениен кивалтӥсь Ольга Соловьёва. - Таос 13 миллион манет тыр убыток адӟизы. «Лен-сервис», «Зура» хозяйствоос етӥнзэс ишкизы. Но пӧсь улэмен, со ӧз кисьма - векчи пырыослы чигиське, номыр карыны уг луы. Озьыен, солэсь пакля гинэ лэсьтыны луоз.Югдур уродэн шаерамы 2-тӥ сентябрьысен кышкыт югдур (ЧС) ялэмын. Со ласянь нимысьтыз указ поттӥз Удмуртилэн Тӧроез Александр Соловьев. Гурт удысъя но сиён-юонъя министерствоез косэмын югдурысь потон амалъёс утчаны. Котькуд ёросын ыштонъёссэс лыдъяно. Зэм, гуртоос верамъя, кышкыт югдур ялон хозяйствоос понна нимысьтыз юрттэт уг сёты. Одӥг ласянь ке шат пайдаез вань. Ольга Соловьёва верамъя, котькуд хозяйство азе Россиысь Гурт удысъя министерство урожай но пудо сиён дасянъя план пуктэ, нимысьтыз соглашение гожтӥське асьме министерствоен но. Сое уд быдэстӥськы ке, штраф сёто. Со штрафъёслэсь мозмытскыны ик юрттоз кышкыт югдур ялон.- 2013-тӥ арын югдур талэсь но начар вал, но одӥг хозяйство но юрттэт ӧз басьты, уксё ӧз шедьтэ, - шуэ Алнаш ёросысь гурт удысъя управлениен кивалтӥсь Владимир Медведев. - Но али мар ортчемез сярысь куректод на? Али сюлмаськоно тол улэ кизем юос пумысен.  Кӧс музъеме тысь пыриз бере, со интыяз ик куасьмыны яке урод потыны быгатоз. Хозяйствоослы шуиськомы: бусыостэс страховать каре. Но страховой компаниосын герӟаськемзы ик уг поты. Кӧня ке миллион манет уксё кисьты, нош выплатаосты басьтыны медад быгаты ай! Компаниос угось олокыӵе но муг шедьто кисыязы вуэм уксёез тыронтэм понна. Но кышкыт югдур ялэмен валче, оло,  страховой компаниосын ужаны каньылгес луоз.Гурт удысъя но сиён-юонъя министр Александр Прохоров верамъя, югдур чылкак чидантэм ӧвӧл, кидыс тырмыт дасяны быгатӥм бере. Зэм, ыштонъёс луозы бадӟымесь. Озьы ке но, Гурт удысъя но сиён-юонъя министерство ивортэмъя, 7-тӥ сентябре решение кутэмын: секыт югдур сярысь ялонэз палэнтоно.Елена Сараматова Туспуктэм: udmapk.ru   Теги: ужпум ыштонъёс  